**Таццяна Дасаева,**

**Інстытут журналістыкі БДУ (Беларусь)**

Асвятленне ў беларускіх СМІ праграмы «Усходняе партнёрства»

«Усходняе партнёрства» – праект, прапанаваны Еўрапейскім Саюзам Беларусі. Ён быў прэзентаваны міністрам замежных спраў Польшчы пры ўдзеле Швецыі на Савеце па знешніх зносінах 26 мая 2008 г. Галоўная мэта праекта – збліжэнне ЕС з шасцю краінамі былога СССР.

Дыскусія аб Усходнім партнёрстве адбылася 19 – 20 чэрвеня 2008 г. на Еўрапейскім Савеце. Ініцыятыва стварэння праекта ўзнікла яшчэ ў 2007 г., падчас старшынства ў ЕС Германіі, але не атрымала развіцця. 7 мая 2009 г. у Празе быў арганізаваны саміт «Усходняе партнёрства». У ім прынялі ўдзел 27 краін ЕС і шэсць краін, на супрацоўніцтва з якімі скіраваны праект. Тут і была зацверджана праграма «Усходняе партнёрства».

У фінансавых адносінах праграма «Усходняе партнёрства» не з’яўляецца вызначальнай. Яна акрэслівае напрамкі магчымых дзеяннях членаў Еўрасаюза з шасцю краінамі на постсавецкай прасторы. Для нашай краіны важны не фінансавы, а палітычны бок. Дзякуючы гэтай праграме Беларусь атрымлівае магчымасць актывізацыі двухбаковага і шматбаковага супрацоўніцтва з краінамі ЕС.

Праграма «Усходняе партнёрства» атрымала шырокае асвятленне на старонках беларускіх СМІ, у прыватнасці газет «СБ – Беларусь сегодня», «Звязда», «Рэспубліка», «Народная газета», «Союз предпринимателей» і інш. Тут змяшчаліся інфармацыйныя заметкі, аналітычныя артыкулы, матэрыялы дыскусій, інтэрв’ю. Гэтыя публікацыі з розных бакоў асвятлялі праграму: канстатавалі, абмяркоўвалі, прагназавалі, давалі пэўныя ацэнкі. Так, Ніна Раманова ў матэрыяле «Еўрапейскае вымярэнне» («СБ – Беларусь сегодня», 6 мая) паведамляла, што Прага рыхтуецца да саміту «Усходняе партнёрства», які прадугледжвае стварэнне зон свабоднага гандлю з шасцю краінамі СНД, а таксама шэрагу іншых праектаў, ад энергетыкі да падтрымкі малога і сярэдняга бізнесу. Журналістка ахарактарызавала «Усходняе партнёрства» як цікавы сацыяльна-палітычны праект і назвала яго «актам еўрапейскай салідарнасці перад тварам глабальных выклікаў і фінансавага крызісу ў першую чаргу».

7 мая 2009 г. у «СБ – Беларусь сегодня» пад назвай «Усходняе партнёрства ЕС: перспектывы для Беларусі» змешчаны матэрыялы «круглага стала», арганізаванага пасольствам Венгерскай Рэспублікі ў Мінску. У дыскусіі ўдзельнічалі старшыня Пастаяннай камісіі Палаты прадстаўнікоў па міжнародных справах і сувязях у СНД Сяргей Масевіч, другі эксперт Цэнтра па праблемах еўрапейскай інтэграцыі Марцін Чэх, дырэктар BISS (Вільнюс) Віталь Сіліцкі, эксперт Інстытута прыватызацыі і менеджменту Ірына Тачыцкая, аналітык BISS (Вільнюс) Дзяніс Мельянцоў. Адбылося абмеркаванне патанняў, звязаных з палітыкай «Усходняе партнёрства», абмен думкамі пра новыя магчымасці пашырэння супрацоўніцтва з Еўрасаюзам, што з’явяцца ў Беларусі, пра тое, якім зместам павінна быць напоўнена супрацоўніцтва ва ўмовах і ў рамках гэтай праграмы.

2 чэрвеня 2009 г. «СБ – Беларусь сегодня» апублікавала матэрыял Ігара Кольчанкі «Шведская мадэль. Стакгольм намераны развіваць супрацоўніцтва з Мінскам», у якім адлюстрованы погляд пасла Швецыі Стэфана Экрысана на праграму «Усходняе партнёрства». Пасол лічыць, што добры пачатак гэтай праграмы атрымаў рэальнае развіццё на карысць Беларусі і ЕС. Для гэтага будуць актывізаваны палітычныя кантакты на высокім узроўні. Эканамічнае ж супрацоўніцтва паміж Беларуссю і Швецыяй, на думку пасла, ужо актывізавалася.

На старонках «Звязды» тэма «Усходняга партнёрства» асвятлялася журналістам Леанідам Лахманенкам у шэрагу аналітычных артыкулаў. 8 красавіка ў публікацыі «Без Беларусі Усходняе партнёрства страціць свой маштаб» аўтар асэнсоўваў вынікі дыскусіі за «круглым сталом» у Мінскім адукацыйным цэнтры (МАЦ) імя Іаганеса Рау на тэму «Еўрапейскі саюз у сістэме цяперашніх геапалітычных каардынатаў». Л. Лахманенка прыводзіць асобныя фрагменты дыскусіі, з якіх можна даведацца аб розных меркаваннях удзельнікаў дыскусіі адносна праграмы «Усходняе партнёрства». У прыватнасці, Уладзімір Улаховіч, дырэктар Цэнтра міжнародных даследаванняў Белдзяржуніверсітэта, лічыць, што рэалізацыя нацыянальных інтарэсаў Беларусі за мяжой у многім залежыць ад пашырэння супрацоўніцтва з Еўрасаюзам пры адначасовым развіцці адносін з Расіяй.

Віктар Чайчыц, член савета аб’яднання беларусаў «Бацькаўшчына» (Масква), адзначыў, што успрымае «Усходняе партнёрства» як нашу еўрапейскую альтэрнатыву беларуска-расійскаму саюзу. Разам з тым ён падкрэсліў, што Расія ёсць і будзе нашым галоўным стратэгічным партнёрам.

Беларускі палітолаг Вячаслаў Пазняк перакананы ў тым, што «Усходняе партнёрства» – гэта не падарунак Еўрасаюза і зусім не інструмент балансавання паміж Масквой і Бруселем, паміж Расіяй і Захадам. Ён лічыць, што гэта стратэгічная для нас перспектыва.

Яўген Клачыхін, выкладчык Маскоўскага істытута міжнародных адносін, выказаў здзіўленне адносна таго, «наколькі ў Беларусі моцныя праеўрапейскія настроі». Ён падкрэсліў, што трэба нешта мяняць у расійскай палітыцы ў дачыненні да Беларусі, і выказаў спадзяванне на далейшае супрацоўніцтва паміж Беларуссю і Расіяй.

У артыкуле Л. Лахманенкі «Свой чалавек з Брандэнбурга» (14 красавіка) паведамляецца аб сустрэчы прэм’ер-міністра зямлі Брандэнбург Маціяса Платцака з прэм’ер-міністрам РБ Сяргеем Сідорскім і іншымі афіцынымі асобамі. Карэспандэнт выклаў асноўныя тэзісы лекцыі Маціяса Платцака на тэму «Рэгіянальнае супрацоўніцтва ў Еўропе», якую ён прачытаў у Мінскім адукацыйным цэнтры (МАЦ) імя Іаганеса Рау, некаторыя думкі з выступлення нямецкага пасла ў Мінску Герхарта Вайса і пасла Беларусі ў Германіі Уладзіміра Скварцова, а таксама ўласныя меркаванні.

Артыкул Л. Лахманенкі «Усходняе партнёрства – гэта вам не булка з разынкамі» (23 ліпеня) прысвечаны сустрэчы нямецкіх і беларускіх партнёраў у гасцініцы «Еўропа», дзе ў якасці галоўнага дакладчыка выступіў дзяржаўны сакратар па справах федэрацыі і еўрапейскага супрацоўніцтва зямлі Брандэнбург Герд Хармс. Ён выказаў задавальненне, што Беларусь стала часткай «Усходняга партнёрства». Як заўважае Л. Лахманенка, падчас сустрэчы неаднойчы ўзгадвалася, што сама праграма пакуль існуе толькі ў агульных рысах. Адсюль, відаць, адсутнасць канкрэтыкі ў тэзісах і разважаннях Герда Хармса, а таксама ў яго адказах на пытанні. Ён даў зразумець, заўважвае аўтар артыкула, што «не варта мець празмерных чаканняў ад новай ініцыятывы». Разам з тым госць заўважыў, што праграма дае дадатковы шанц для ўзаемавыгаднага супрацоўніцтва.

Хармс закрануў і пытанне аб тым, што Еўрасаюз прапаноўваў Маскве ўдзельнічаць ва «Усходнім партнёрстве», але яна адмовілася. Ён падкрэсліў, што праграма не з’яўляецца спробай стварыць нейкую сферу ўплыву насуперак Расіі.

Свілася пытанне аб фінансаванні праграмы. Хармс падкрэсліў, што не трэба разлічваць, што кожная краіна будзе мець свой рахунак, свабодна здымаць і траціць грошы. Каб іх атрымліваць, трэба дакладна распрацаваць свае канкрэтныя нацыянальныя праекты, а затым правесці прадметныя перамовы з Бруселем па іх фінансаванні.

На думку Л. Лахманенкі, «беларусы здольныя прапанаваць дзесяткі цікавых і карысных для абодвух бакоў праектаў. Яны могуць быць самыя розныя – ад сельскай гаспадаркі і транспартнай лагістыкі да распрацоўкі альтэрнатыўных крыніц энергіі. Таксама будуць вітацца праекты па паглыбленні трансгранічнага супрацоўніцтва».

Іншымі словамі, як адзначыў Хармс, спецыяліст па еўраінтэграцыі, «Усходняе партнёрства» варта разглядаць як адзіную канструкцыю, у рамках якой кожная краіна мае права прапаноўваюць свае праекты, дамаўляецца аб іх мэтах, удзельніках, тэрмінах. Аніякага ціску звонку не будзе.

Дэкан эканамічнага факультэта, прафесар Белдзяржуніверсітэта Міхаіл Кавалёў выказаў думку, што надышоў новы этап у адносінах з ЕС, паколькі «Усходняе партнёрства» задало кірунак да больш шчыльных кантактаў з ЕС на розных узроўнях. Таму не так важна, як хутка будуць выпрацаваныя механізмы нацыянальных праектаў. Аднак ужо сёння трэба распачаць працу над мікрапраектамі, якія дазволяць пашырыць міжнародныя кантакты, у першаю чаргу моладзі. М. Кавалёў адзначыў, што трэба выкарастаць новыя магчымасці для ўзбагачэння бакоў ведамі, павелічэння колькасці абмену навукоўцамі, студэнтамі, сумеснымі праектамі. На думку М. Кавалёва, гэта надало б імпульс супрацоўніцтву ў сферы адукацыі.

У «Народнай газеце» ад 7 мая ў рубрыцы «Беларусь у глабальным кантэксце: два погляды» былі змешчаны меркаванні адносна праграмы «Усходняе партнёрства». «Погляд з Беларусі» прадстаўляў палітолаг, дырэктар Цэнтра па праблемах інтэграцыі Юрый Шаўцоў, які падкрэсліў, што без удзелу Беларусі гэта праграма можа стаць проста дэкларацыяй аб намерах. Ён лічыць, што «Усходняе партнёрства» выводзіць Беларусь з дыпламатычнага абмежавання, якое некалі ўвёў для яе ЕС, адкрывае магчымасць пазбавіцца негатыўнага іміджу, што сфарміраваўся ў адносінах да Беларусі ў еўрапейскіх СМІ.

«Погляд з Італіі» прадстаўляў палітолаг, рэдактар італьянскага геапалітычнага часопіса Гіберыя Грацыяні. Ён выказаў меркаванне, што «Беларусь можа ўзяць на сябе ініцыятыву падтрымкі еўрапейскіх інтарэсаў і выступіць у рамках «Усходняе партнёрства» ў працівагу трансатлантычным інтарэсам, зрабіўшыся мастом паміж кантынентальнай Еўропай і Расіяй».

Газета «Союз предпринимателей» у рубрыцы «Геаграфія дзелавога супрацоўніцтва» публікуе інтэрв’ю з кіраўнікамі дыпламатычных і гандлёвых місій замежных краін у нашай краіне. Сярод пытанняў, якія ім задаюцца, прысутнічае і тэма «Усходняга партнёрства». Дзякуючы гэтаму, мы маем магчымасць даведацца, як адносяцца да новай праграмы прадстаўнікі Літвы (інтэрв’ю з Эдвінасам Камінскасам «Мы адкрыты для беларускіх партнёраў» – жнівень 2009 г.), Балгарыі (інтэрв’ю з Лучазарам Нікалавым «Галоўнае ў партнёрстве – зацікаўленасць бізнесу» – жнівень 2009 г.). Сербіі (інтэрв’ю з Срэчкам Джукічам «Усё ў руках прыватнага бізнесу» – верасень 2009 г.), Італіі (інтэрв’ю з Джуліо Прыджоні «Фантазія павышае эфектыўнасць партнёрства» – верасень 2009 г.).

Такім чынам, у газетах «СБ – Беларусь сегодня», «Звязда», «Рэспубліка», «Народная газета», «Союз предпринимателей» пададзена багатая і разнастайная інфармацыя, звязаная з праграмай «Усходняе партнёрства», што дае магчымасць для яе шырокага абмеркавання ў грамадстве.